## Odluka o izmjeni i dopuni Odluke o posebnim standardima i mjerilima njihove primjene u provođenju primarne zdravstvene zaštite iz obveznog zdravstvenog osiguranja

### NN 45/2008 (18.4.2008.), Odluka o izmjeni i dopuni Odluke o posebnim standardima i mjerilima njihove primjene u provođenju primarne zdravstvene zaštite iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

**1540**

Na osnovi odredbi članka 72. Zakona o obveznom zdravstvenom osiguranju (»Narodne
novine« broj 85/06., 105/06., 118/06., 77/07., 111/07. i 35/08.), članka 19.
Statuta Hrvatskog zavoda za zdravstveno osiguranje (»Narodne novine« broj
16/02., 24/02. i 58/03.) i članka 20. i članka 52. stavak 2. Odluke o osnovama
za sklapanje ugovora o provođenju zdravstvene zaštite iz obveznog zdravstvenog
osiguranja (»Narodne novine« broj 142/06., 143/06., 11/07.,41/07., 96/07.,
117/07., 119/07., 130/07., 134/07. i 34/08.) Upravno vijeće Hrvatskog zavoda za
zdravstveno osiguranje na 28. izvanrednoj sjednici održanoj 9. travnja 2008.
godine, uz suglasnost ministra nadležnog za zdravstvo, a po prethodno
pribavljenom mišljenju nadležnih komora, donijelo je

## ODLUKU

### O IZMJENI I DOPUNI ODLUKE O POSEBNIM STANDARDIMA I MJERILIMA NJIHOVE PRIMJENE U PROVOĐENJU PRIMARNE ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA

Članak 1.

U Odluci o posebnim standardima i mjerilima njihove primjene u provođenju
primarne zdravstvene zaštite iz obveznog zdravstvenog osiguranja (»Narodne
novine« broj 142/06., 13/07. i 34/08. – u daljnjem tekstu: Odluka) u naslovu
Odluke riječ: »PRIMARNE« briše se.

Članak 2.

Članak 1. mijenja se i glasi:

*»Članak 1.*

Ovom se Odlukom utvrđuju posebni standardi i mjerila za njihovu primjenu za
provođenje zdravstvene zaštite iz obveznog zdravstvenog osiguranja za osigurane
osobe Hrvatskog zavoda za zdravstveno osiguranje (u daljnjem tekstu: Zavod) na
područjima gdje postoje veća odstupanja u organiziranju zdravstvene zaštite.«

Članak 3.

Iza članka 1. dodaje se novi članak 1.a. koji glasi:

*»Članak 1.a.*

Primjenu posebnih mjerila za utvrđivanje posebnih standarda propisanih ovom
Odlukom kod pojedinih ugovornih subjekata Zavoda utvrđuje posebno povjerenstvo
koje čine četiri predstavnika Zavoda i jedan predstavnik Ministarstva zdravstva
i socijalne skrbi.«

Članak 4.

Ispred članka 2. dodaje se novi naslov: »I. PRIMARNA RAZINA ZDRAVSTVENE
DJELATNOSTI«.

Članak 5.

U članku 3. stavku 1. točki 6., članku 14. stavku 2., članku 32. stavku 2.,
članku 39. stavku 2. i članku 40. Odluke broj: »7« zamjenjuje se brojem: »1.a.«.

Članak 6.

Članak 7. briše se.

Članak 7.

Iza članka 8. dodaje se novi naslov »II. SEKUNDARNA I TERCIJARNA RAZINA
ZDRAVSTVENE DJELATNOSTI« te novi članci 8.a. i 8.b. koji glase:

*»Članak 8.a.*

Primjena posebnih standarda iz članka 1. ove Odluke utvrđuje se na osnovi
sljedećih mjerila:
1. Broj gravitirajućih osiguranih osoba pojedinoj specijalističko-konzilijarnoj
ordinaciji/bolničkoj zdravstvenoj ustanovi
2. Specijalističko-konzilijarne ordinacije sa sjedištem na hrvatskim otocima
3. Bolničke zdravstvene ustanove sa sjedištem na područjima posebne državne
skrbi
4. Zemljopisno-prometne povezanosti/izoliranosti koja u odnosu na udaljenosti do
prve sljedeće bolničke zdravstvene ustanove može biti:
a) lakša zemljopisna i prometna izoliranost
b) umjerena zemljopisna i prometna izoliranost
c) teža zemljopisna i prometna izoliranost
5. Demografskih obilježja s obzirom na prosječnu gustoću naseljenosti
gravitirajućeg područja
6. Obilježja vezanih uz odredbe Mreže
7. Obilježja vezanih za morbiditetne specifičnosti
8. Obilježja vezana za visinu sredstava potrebnih za osnovno financiranje
(hladni pogon)
9. Obilježja vezana uz infrastrukturu i kadrovske resurse
10. Obilježja vezana uz provođenje transplantacijskih i ostalih najsloženijih
zdravstvenih postupaka
11. Ostala obilježja koja pridonose unapređenju, učinkovitosti i dostupnosti
zdravstvene zaštite.

*Članak 8.b.*

Posebni standard utvrđuje se kao iznos dodatnih novčanih sredstava i to:
1. za tim koji provodi specijalističko-konzilijarnu zdravstvenu zaštitu na
hrvatskim otocima do ukupnog mjesečnog iznosa sredstava u visini novčanog
ekvivalenta od 3.695 bodova, obračunatog prema vrijedećoj cijeni boda za
izvanbolničku specijalističko-konzilijarnu zdravstvenu zaštitu utvrđenoj Odlukom
o ugovaranju
2. na način da se postupak hemodijalize koju provode ugovorne zdravstvene
ustanove na hrvatskim otocima koje skrbe o 10 i manje osiguranih osoba plaća po
cijeni utvrđenoj Odlukom o ugovaranju za izvanbolničku hemodijalizu uvećavanoj
za 50%, odnosno 100%, u skladu s člankom 40.b. i 40.c. ove Odluke
3. na način da se postupak hemodijalize koju provode ugovorne zdravstvene
ustanove na hrvatskim otocima koje skrbe o više od 10 osiguranih osoba plaća po
cijeni utvrđenoj Odlukom o ugovaranju za hemodijalizu u bolničkim centrima
4. na način da se cijene zdravstvene zaštite iz Odluke o ugovaranju koje se
primjenjuju u bolničkim zdravstvenim ustanovama koje provode liječenje bolesnika
oboljelih od akutnih bolesti obračunaju s koeficijentom u rasponu od 0,1 do
0,5.«

Članak 8.

Ispod naslova: »POSEBNI DIO« dodaje se novi naslov: »I. PRIMARNA RAZINA
ZDRAVSTVENE DJELATNOSTI".

Članak 9.

Iza članka 40. dodaje se novi naslov: »II. SEKUNDARNA I TERCIJARNA RAZINA
ZDRAVSTVENE DJELATNOSTI« i članci: 40.a., 40.b., 40.c., 40.d. i 40.e. koji
glase:

*»Članak 40.a.*

Posebni standard primjenjuje se za timove koji provode specijalističko-konzilijarnu
zdravstvenu zaštitu na hrvatskim otocima.
Dodatna sredstava za timove iz stavka 1. ovog članka utvrđuju se kao razlika
izvršene zdravstvene zaštite prema ispostavljenim i zaprimljenim računima
obračunatim prema broju bodova iz Odluke o utvrđivanju popisa dijagnostičkih i
terapijskih postupaka u zdravstvenim djelatnostima – vremenski i kadrovski
normativi, te cijeni boda za izvanbolničku specijalističko-konzilijarnu
zdravstvenu zaštitu i mjesečnog iznosa sredstava u visini novčanog ekvivalenta
od 3.695 bodova obračunatog prema vrijedećoj cijeni boda za izvan­bolničku
specijalističko-konzilijarnu zdravstvenu zaštitu.

*Članak 40.b.*

Posebni standard primjenjuje se na ugovorne zdravstvene ustanove koje provode
liječenje hemodijalizom na hrvatskim otocima za 1-5 osiguranih osoba.
Dodatna sredstava za ugovorne zdravstvene ustanove iz stavka 1. ovog članka
utvrđuje se na način da se cijena postupka hemodijalize utvrđena u Tablici 3.a
iz članka 41. Odluke o ugovaranju za hemodijalizu u izvanbolničkim centrima
uvećava za 100%

*Članak 40.c.*

Posebni standard primjenjuje se na ugovorne zdravstvene ustanove koje provode
liječenje hemodijalizom na hrvatskim otocima za 6-10 osiguranih osoba.
Dodatna sredstava za ugovorne zdravstvene ustanove iz stavka 1. ovog članka
utvrđuje se na način da se cijena postupka hemodijalize utvrđena u Tablici 3.a
iz članka 41. Odluke o ugovaranju za hemodijalizu u izvanbolničkim centrima
uvećava za 50%.

*Članak 40.d.*

Posebni standard primjenjuje se na ugovorne zdravstvene ustanove koje provode
liječenje hemodijalizom na hrvatskim otocima za više od 10 osiguranih osoba.
Dodatna sredstva za ugovorne zdravstvene ustanove iz stavka 1. ovog članka
utvrđuju se kao razlika cijene za hemodijalizu u izvan­bolničkim centrima i
cijene za hemodijalizu u bolničkim cnetrima utvrđenih u Tablici 3.a iz članka
41. Odluke o ugovaranju.

*Članak 40.e.*

Posebni standard primjenjuje se na ugovorne bolničke zdravstvene ustanove koje
provode liječenje bolesnika oboljelih od akutnih bolesti kod kojih je
zadovoljeno jedno ili više mjerila iz članka 8.a ove Odluke.
Koeficijent s kojim se uvećavaju cijene zdravstvene zaštite koje se primjenjuju
na bolničke zdravstvene ustanove iz stavka 1. ovog članka utvrđuje za svaku
pojedinu bolničku zdravstvenu ustanovu posebno povjerenstvo iz članka 1.a ove
Odluke.«

Članak 10.

Danom stupanja na snagu ove Odluke prestaje važiti Odluka o uvjetima i načinu
plaćanja specijalističko-konzilijarne zdravstvene zaštite za ugovorne
zdravstvene ustanove i ugovorne specijalističke ordinacije na hrvatskim otocima
za razdoblje od 1. travnja do 31. prosinca 2008. godine klasa: 025.04/08-01/47,
urbroj: 338-01-01-08-1 od 18. ožujka 2008. godine.

Članak 11.

Ova Odluka stupa na snagu danom objave u »Narodnim novinama«.

Klasa: 025-04/08-01/77
Urbroj: 338-01-01-08-1
Zagreb, 9. travnja 2008.

Predsjednik
Upravnog vijeća Hrvatskog zavoda
za zdravstveno osiguranje
**prim. Stjepan Bačić, dr. med.**, v. r.

Odluka, NN 45/2008-1540
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)